**Gloria von Thurn und Taxis** (født 23. februar 1960 i Stuttgart i Tyskland) er en tysk adelig og forretningskvinne; også kjent for veldedighet. I henhold til tradisjonen bruker hun tittelen fyrstinne av Thurn und Taxis (og blir også omtalt som det i offentlige sammenhenger), selv om hennes juridiske navn er *Gloria Prinzessin von Thurn und Taxis*.

Liv og virke
------------

Hun ble født som *Gloria Gräfin von Schönburg zu Glauchau und Waldenburg*, i en grevelig familie, og giftet seg som 20-åring med den 34 år eldre Johannes Baptista de Jesus Maria Louis Miguel Friedrich Bonifazius Lamoral von Thurn und Taxis. Før hun giftet seg var hun uten formue, og hadde arbeidet som servitrise. Etter ektemannens død i 1990 var Gloria de facto familieoverhode, som formynder for sin sønn, fyrst Albert II (f. 1983).

Med sine barn bor hun i familien Thurn und Taxis' slott i Regensburg i Bayern, Schloss Thurn und Taxis, et av Europas største bebodde slott. Thurn und Taxis-familien eier Europas største skogbesittelse (28 000 hektar), 50 mellomstore industriforetak som f.eks. billeverandøren Doduco, bryggerier og sagbruk. Fra sin myndighetsdato leder hennes sønn Albert disse foretakene.

På 1980-tallet var hun kjent som «punk-prinsessen», på grunn av sin punkfrisyre og virvelvind-sosiale liv. Hun hadde kontakter til popstjerner, viste seg ofte på fester og brukte store summer. Også hennes ektemann var kjent for eksentrisk oppførsel.

Etter mannens død endret hun både utseende, oppførsel og holdninger i markant konservativ retning, og ble også mer sparsom etter at hun måtte betale millioner i arveavgift. Hun har blant annet skrevet bøker om barneoppdragelse, og vært hyppig å se i tyske fjernsynsprogrammer. 

I 2005 betegnet hun pave Johannes Paul II som en forkjemper for kvinners rettigheter, fordi han gikk imot abort og kvinnelige prester, og da pave Benedikt XVI ble valgt, sa hun at hennes årelange bønner hadde blitt hørt. Siden århundreskiftet er Gloria von Thurn und Taxis likevel sjeldnere på TV og konsentrerer seg om sin rolle som fyrstinne av Thurn und Taxis. Under Thurn und Taxis-festspillene i 2004 medvirket hun i en iscenesettelse av Hugo von Hofmannsthals *Jedermann*.

I tillegg til Albert har hun døtrene prinsesse Maria Theresia (født 1980) og prinsesse Elisabeth (født 1982).

Referanser
----------

1. ↑   Munzinger Personen, oppført som Gloria Fürstin von Thurn und Taxis, Munzinger IBA 00000019841, besøkt 9. oktober 2017[Hentet fra Wikidata]
2. ↑   The Peerage, The Peerage person ID p7819.htm#i78186, oppført som Maria-Gloria Ferdinanda Joachima Josephine Wilhelmina Huberta Gräfin von Schönburg-Glauchau[Hentet fra Wikidata]
3. ↑   Internet Movie Database, IMDb-nummer nm1494419, besøkt 16. oktober 2015[Hentet fra Wikidata]
4. ↑   Gemeinsame Normdatei, besøkt 12. desember 2014[Hentet fra Wikidata]
5. ↑   The Peerage person ID p7819.htm#i78186, besøkt 7. august 2020[Hentet fra Wikidata]
6. 1 2 3 4 5   The Peerage[Hentet fra Wikidata]
7. ↑   www.akv.de, besøkt 6. april 2019[Hentet fra Wikidata]
8. ↑  «Arkivert kopi». Arkivert fra originalen 16. september 2008. Besøkt 6. august 2008.
9. ↑  Etter avskaffelsen av adelens offisielle stilling i 1919 anses adelstitler formelt som del av etternavnet, og det ligger derfor ikke noen automatikk i at titlene i navnet blir endret som følge av tradisjonell tittelsuksesjon. I huset Thurn und Taxis, tyske riksfyrster siden 1695, er overhodet for slekten fyrste (og hans kone fyrstinne), mens yngre medlemmer er prinser og prinsesser

Eksterne lenker
---------------

* Fyrstehuset Thurn und Taxis' hjemmeside
* (en) Gloria von Thurn und Taxis på Internet Movie Database Rediger på Wikidata

* (en) Gloria von Thurn und Taxis hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** LCCN **·** ISNI **·** SUDOC **·** Munzinger (iba) **·** MusicBrainz
 |